
“Egészen más a helyzet a tájjal.”: a Káli-medence Térey János regényében

Kulcsszavak: térkép; perspektíva; világépítés; narratív implikáció; kultúrtechnikák
Térey János Káli holtak című regénye a színházi világ kritikája mellett a Káli-medence komplex turisztikai és szociológiai folyamatait tematizálja. A mű referenciális jelentőségét bizonyítja, hogy a kultúratudományokon kívül más tudományterületek (pl. társadalomföldrajz) is hivatkoznak rá. Ezt volt szerencsém egy terepgyakorlat során megtapasztalni, melynek egyik célpontja a Káli-medence volt. Somogyi Győző festőművész Káli-medence tájrajza és Holik József Kolozsvár térképe a Káli holtak szövegének mellékletei. Dolgozatom tárgya a kartografikus kultúrtechnikák és a világépítés vizsgálata a Káli-medence vonatkozásában. Kutatásomban összehasonlítom a hagyományos értelemben vett topográfiai térképet a tájrajzzal annak szempontjából, hogyan reprezentálják a Káli-medence társadalmi-kulturális folyamatait, illetve hogyan viszonyulnak az irodalmi szöveghez. Dolgozatom tárgya az is, hogyan konstruálja meg a tájat a térkép és az irodalmi szöveg együttese. Emellett táj és identitás viszonyát szintén vizsgálom, melynek részeként kitérek az ember által alakított táj visszahatására, a fokalizáció és a térképezés összefüggéseire, valamint a Káli-medencéről alkotott térképzetek keveredésére Csáky Alex karakterén keresztül. Kutatásom alapjául elsősorban Radnóti Sándor tájjal kapcsolatos monográfiáját, Mezei Gábor két tanulmányát, valamint Keserű József Világépítés komplexitás a fantasyben és Sybille Krämer kartografikus kultúrtechnikákról szóló tanulmányát alkalmazom.



